medieval-data/medieval-letters huggingface dataset:
CCCXXIII.  Ad Balduinum Hierosolymitarum regem.--Decernit ut, ad ampliandos fines Hierosolymitanae dioeceseos, omnes urbes quas subegerit, Hierosolymitano tanquam metropolitano subjaceant.   (Anno 1111, Jun. 8.) [MANSI,  Concil.,  XX, 1005.]
Author: Paschalis II

PASCHALIS episcopus, servus servorum Dei, glorioso Hierosolymitano regi BALDUINO, salutem et apostolicam benedictionem.

Ecclesiarum quae in vestris partibus fuerunt vel sunt, terminos atque possessiones diutina infidelium possessio tyrannisque confundit. Cum itaque certos ejus fines assignare deliberatione nequeamus, tuis precibus non immerito duximus annuendum, ut, quia pro Hierosolymitanae Ecclesiae sublimatione personam tuam extremis periculis exponere devovisti, quascunque infidelium urbes ceperis vel cepisti, ejusdem Ecclesiae regimini dignitatique subjaceant. Porro earumdem civitatum episcopi patriarchae tanquam proprio metropolitano obedientiam exhibere procurent: quatenus et ipse illorum fultus suffragiis, et ipsi adinvicem ipsius unanimitatis auxilio vegetati, sic in Hierosolymitanae ecclesiae exaltatione proficiant, ut de illorum profectibus omnipotens Deus glorietur. Data Laterani, quinto Idus Junii.
CCCXXIV.  Ad Gibelinum Hierosolymitanum patriarcham.-- Ejusdem argumenti.   (Anno 1111.) [  Ibid.  ]
Author: Paschalis II

PASCHALIS episcopus, servus servorum Dei, reverendissimo fratri Hierosolymitano patriarchae GIBELINO, et successoribus ejus in perpetuum canonice promovendis, salutem et apostolicam benedictionem.

Secundum mutationes temporum transferuntur etiam regna terrarum. Unde etiam ecclesiasticarum parochiarum fines in plerisque provinciis mutari expedit et tranferri. Asianarum siquidem Ecclesiarum fines antiquis fuerunt definitionibus distributi, quas distributiones diversarum diversae fidei gentium confudit irruptio. Gratias autem Deo, quod nostris temporibus et Antiochiae et Hierosolymae civitates, cum suburbanis suis et adjacentibus provinciis, in Christianorum principum redactae sunt potestatem. Unde oportet nos divinae mutationi et translationi manum apponere, et secundum tempus, quae sunt disponenda disponere: ut Hierosolymitanae Ecclesiae urbes illas et provincias concedamus, quae gloriosi regis Balduini ac exercitum eum sequentium sanguine per Dei gratiam acquisitae sunt. Praesentis itaque decreti pagina, tibi, frater charissime et coepiscope Gibeline, tuisque successoribus, et per vos sanctae Hierosolymitanae ecclesiae, patriarchali sive metropolitano jure regendas disponendasque sancimus civitates omnes atque provincias quas supradicti regis ditioni aut jam restituit, aut in futurum restituere gratia divina dignabitur. Dignum est enim ut sepulcri Dominici ecclesia, secundum fidelium militum desideria, competentem honorem obtineat, et Turcarum seu Sarracenorum jugo libera in Christianorum manu abundantius exaltetur.
CCCXXV.  Henrico imperatori gratias agit quod clericis Pataviensibus H judici amissa bona reddi jusserit.   (Anno 1111.) [MANSI,  Concil.,  XX, 1094.]
Author: Paschalis II

PASCHALIS episcopus, servus servorum Dei, in Christo filio HENRICO imp. Aug., salutem et apostolicam benedictionem.

Pro clericis Paduanis et H. judice dilectioni tuae gratias agimus, quia eis tuam gratiam reddidisti, et bona sua quae amiserant restitui praecepisti; rogamus autem adhuc pro laicis, ut eos in gratiam tuam recipias et bona sua eis restitui facias, quatenus protectionis tuae munimine de caetero praestante Deo quiete valeant permanere.
CCCXXVI.  Ad Henricum imperatorem.   (Anno 1111, circa Jun.) Udalric. Bab. cod. n. 267, ap. ECCARD,  Corp. hist.,  II, 275.]
Author: Paschalis II

PASCHALIS episcopus, servus servorum Dei, dilecto in Christo filio HENRICO Romanorum imperatori Augusto, salutem et apostolicam benedictionem.

De magnificentia vestra bona semper audire optamus, tanquam de filio Ecclesiae, quem Ecclesiae principem ac defensorem Providentia divina constituit. Monemus itaque dilectionem vestram, et monentes rogamus, ut divinae dispositionis dona, quae accepistis, consideretis, et tam in Domini timore, quam in Ecclesiae veneratione et justitiae defensione sicut debetis et sicut potestis, eodem Domino praestante proficiatis. Hoc siquidem nos omnipotentem Dominum deprecamur, ut de profectu vestro, non tantum nos, sed etiam tota Ecclesia catholica glorietur. Legatum nostrum post vos direximus, qui usque Ravennam veniens transire ulterius timuit, propter perturbationes itinerum, quae post transitum exercitus fiunt. Cum autem omnipotens Deus in tempus congruum nos perduxerit, de legati missione, prout opportune fuerit, per ipsius gratiam disponemus.
CCCXXVII.  Ad Joannem Tusculanum, et Leonem Vercellensem episcopos et cardinales.--Concessionem investiturarum imperatori factam se cassaturum et irritaturum promittit.   (Anno 1111, Jul. 5.) [MANSI,  Concil.,  XX, 1008.]
Author: Paschalis II

PASCHALIS episcopus, servus servorum Dei, venerabilibus fratribus JOANNI Tusculano, et LEONI Vercellensi episcopis, et cardinalibus in unum congregatis, consortium et pacem in Christo.

Id quod in personam nostram, imo in patrem vestrum, praeter ipsius ecclesiae judicium atque praesentiam vos egistis, etsi vobis ex zelo Dei visum sit, non tamen, ut mihi videtur, canonico tramite incessistis: non enim charitas, sed aemulatio id dictasse perspicitur. Quocunque tamen modo factum sit, nos tamen confisi de misericordia divina, pro animae nostrae salute cogitamus, et commissum, quod pro fratribus atque filiis, pro excidio Urbis et universae provinciae fecimus, emendare curabimus, ut quod terreni in me quoque correxisse ostendatur ecclesiae. Vos autem pro Ecclesia in Ecclesia agite, ut illum Ecclesiae Dei zelum quem habetis et habere ostenditis, ipsa experiatur Ecclesia. Valete in Domino. Datum Terracinae, tertio Nonas Julii.
CCCXXXI.  Ad Henricum imperatorem.  ]  (Anno 1111, Oct. 26.) [MANSI,  Concil.,  XX, 1094.]
Author: Paschalis II

PASCHALIS episcopus, servus servorum Dei, in Christo filio HENRICO imp. Aug., salutem et apostolicam benedictionem.

In litteris quas a tua dilectione suscepimus diu te graviter infirmatum fuisse cognovimus, sed sicut nos infirmitatis rumor affecerat, ita rursus sospitatis exhilaravit auditio. De prosperitate quam nobis significasti, Deo gratias agimus, qui providentia inaestimabili omnia disponit. Quod autem de episcopis conquereris, cor nostrum vehementer angustat. Ex quo enim vobiscum illam, quam nostis, pactionem fecimus, non solum longius positi, sed ipsi etiam qui circa nos sunt, cervicem adversus nos erexerunt, et intestinis bellis viscera nostra collacerant, et multo faciem nostram rubore perfundunt. De quibus, quia judicium consequi non possumus, de judicio relinquimus, ne Dei Ecclesiam gravius perturbemus. Caeterum, cum tanta ac talia patiamur, miramur quod N. vester totis ecclesiis oppressiones inferat, quas hostiliter occupat atque depopulatur, et mutuae pactionis immemor, quae nostri juris sunt, suae vindicat usurpationi. Miramur etiam quod dati a nobis obsides dure, ut audivimus, turpiter tyranniceque tractentur; quae profecto non parum ad sublimitatis vestrae injuriam spectant. In omnibus tamen his te praecipuum Ecclesiae filium commonemus, ut Dei judicia semper verearis, illius temporis memor, quod in tuis litteris significasti dicens: In ipso tempore gravissimae nostrae aegritudinis cum vita nostra esset in dubio, cum resolutionis nostrae tantum haberetur exspectatio, et sic ei placere studeas, quatenus ejus gratiam et regnum tibi temporale disponat, et ad regna te aeterna perducat. Dat. Laterani VII Kal. Novembris.
CCCXXXII.  Ad Guidonem Viennensem episcopum.--Investituram clericorum regibus adimendam.   (Anno 1111.) MANSI,  Concil.  XX, 1008.)
Author: Paschalis II

PASCHALIS episcopus, servus servorum Dei, venerabili fratri Viennensi archiepiscopo GUIDONI et apostolicae sedis legato, salutem et apostolicam benedictionem.

Si constantiam tuam saeva illa barbaries minis, blandimentis, aut aliis modis tentat inflectere, prudentia tua immobilis perseveret: si enim in viridi ligno sic factum est, quid fiet in aliis? Si in capite sic perpetratum est, quid fiet in membris? Igitur, frater charissime, in tuo bono incoepto constanter et viriliter, Deo praestante, permaneas. Minae, vel blandimenta, vel alii suasionis aut dissuasionis modi, providentiam tuam non moveant: sed ita Domino auxiliante perdura, ut aliis tua constantia salutaris perseverantiae sit exemplum. Quae cognoscere postulasti, haec sunt: Scripta, quae in tentoriis, in quibus cum multitudine clericorum et civium Urbis et totius provinciae custodiebatur, pro libertate Ecclesiae, et pro absolutione captivorum omnium, et pro excidio quod Ecclesiae, Urbi et universae provinciae, superincumbente undique gladio, imminere videbatur, de electione, seu de investituris personarum facta sunt, videlicet ut electione libera facta sine vi et Simonia, consensu regis, facultatem habeat rex investiendi per virgam et annulum, et electus a clero et populo non consecretur, nisi a rege investiatur: ego canonica censura cassa omnino et irrita judico, et sub damnatione perpetua permanere decerno, ut nullius unquam auctoritatis sint, et nullius bonae memoriae. Ea vero quae sacri apostolorum canones, et Antiochenum, ac universa concilia, et praedecessores nostri, et praecipue felicis memoriae domnus Gregorius et Urbanus de his prohibuerunt, damnaverunt, statuerunt et firmaverunt, ego prohibeo, damno, constituo, et confirmo, et me illorum sanctiones profiteor servaturum.
CCCXXXV.  Ad Radulfum archiepiscopum Turonensem et coepiscopos pro abbate S. Albini.   (Anno 1112, Febr. 15.) [MABILL.,  Annal. Bened.,  Append., 67.]
Author: Paschalis II
Date:  [RADULFO] [ILDEBERTO] [MARBODO] [Paganus] [Archembaldum]

PASCHALIS episcopus, servus servorum Dei, venerabilibus fratribus et coepiscopis R. Turonensi, I. Cenomanensi, M. Rhedonensi, salutem et apostolicam benedictionem.

Sancta Romana Ecclesia, sicut omnium mater est, sic omnes materna charitate complectitur, omnibusque ipsius misericordiam postulantibus satagit subvenire. Praesentium siquidem bajulus P. Alerici suam penes nos querelam deposuit, quod cum sine audientia et judicio frater noster R. Andegavensis episcopus a sede ac potestate abbatis, in qua ipsum fratres monasterii Sancti Albini posuerant, sub anathematis interdicto expulerit, et A. qui eamdem abbatiam abdicaverat, post appellationem apostolicae sedis restituerit: questus est etiam quod fratres qui eum elegerant, praebere sibi auxilium seu consilium prohibentur, et qui cum eo vel pro eo appellaverant, officiis suis et obedientiis postea sunt privati. Aliam rursus querelam apposuit, quod ad exsecutionem appellationis et causae suae communes expensas ab iis qui praedictam abbatiam regere videbantur expetierit, et nullatenus potuerit obtinere. In quibus profecto, si vera sunt, non solum appellanti, verum etiam sedi apostolicae, ad quam appellatum est, non parva injuria irrogata est. Propterea experientiae vestrae mandamus ut intra dies quadraginta post harum litterarum acceptionem, cum fratribus nostris G. Vindocinensi, G. Sancti Florentii, G. Sancti Sergii abbatibus, et R. de Arbrixellis in capitulum Sancti Albini Andegavensis convenire curetis, et causam istam, Domino adjuvante, ordine canonico terminetis. Quod si unus ex vobis necessitatis imminentia praepeditus adesse nequiverit, reliqui negotium exsequantur, cui nimirum negotio et monachos qui praedictum fratrem P. Alerici elegerunt, libera eis ad tuitionem causae illius facultate concessa, praecipimus interesse. Interim a lectoribus ipsius monasterii eidem P. restituantur quae pro controversia sua expendit, et de reliquo usque ad consummationem causae sibi et suis necessaria ministrentur. Porro fratribus ejus officia sua seu obedientiae, quibus post apostolicae sedis appellationem privati sunt, cum sua integritate reddantur. Audivimus praeterea quod idem frater P. Alerici depraedationi sit expositus laicorum. Unde fraternitatem vestram monemus ut ex parte nostra dilecto filio nostro F. comiti Andegavensium injungatis, quod eum cum suis omnibus officii munimine tueatur. Data Laterani, XV Kal. Martii.
CCCXXXVI.  Ad Lambertum Atrebatensem episcopum.   (Anno 1112, Mart. 27.) [BALUZ.,  Miscell.  edit. Luc. II, 1557.]
Author: Paschalis II

PASCHALIS episcopus, servus servorum Dei, venerabili fratri LAMBERTO Atrebatensi episcopo, salutem et apostolicam benedictionem.

Abbatem Sancti Vedasti cum venisset ad nos, propter litterarum vestrarum petitionem apud nos diebus pluribus retinuimus. Sed cum in tanto temporis spatio nulli clericorum vestrorum ad nostram praesentiam pervenissent, expedire visum est ut cum litterarum nostrarum attestatione dimitteretur. Causam igitur quae inter ipsum et clericos tuos agitur in audientia tua sub confratrum nostrorum Tarvanensis et Ambianensis episcoporum praesentia definiendam probamus, ut possessionis diuturnitas legitime secundum vestrum judicium comprobata quietem accipiat. Super altari etiam de Hunino rogamus ut eidem abbati justitiam exsequaris. Data Laterani, VI Kal. Aprilis.
CCCXXXVII.  Ad eumdem.   (Anno 1111, Aprilis 9.) [BALUZ.,  ibid.  ]
Author: Paschalis II

PASCHALIS episcopus, servus servorum Dei, venerabili fratri LAMBERTO Atrebatensi episcopo, salutem et apostolicam benedictionem.

Querimonias clericorum vestrorum adversus monachos Sancti Vedasti et item monachorum Sancti Vedasti adversus clericos vestros ita noveritis esse decisas. Auditis utriusque partis rationibus, communi fratrum deliberatione judicatum est utraeque capellae, videlicet Sanctae Crucis et Sancti Mauritii, ita monachis maneant sicut in scripto Gerardi Cameracensis episcopi continetur, qui tunc Atrebatensis erat visitator. Caeterum de novo burgo matricis ecclesiae clerici primitias decimas, et tres per annum recipiant solemnes oblationes, videlicet Paschae, Pentecostes, et natalis Domini. Oblationes vero gratuitas et eleemosynarum medietatem quae de burgo eodem vel morientium judicio ecclesiis delegantur vel fidecommissorum industria dividuntur, monasterium ipsum, si quando offerri contigerit, quiete ac libere absque ulla clericorum contradictione suscipiat, ut tamen altera medietas matrici non subtrahatur ecclesiae. Presbyteri vero capellani episcopo consuetam obedientiam exsequantur. Data Laterani, V Idus Aprilis
CCCXXXVIII.  Casinense monasterium caeteris per Occidentem coenobiis praeferendum, a quacunque jurisdictione liberum, solique sanctae Romanae Ecclesiae subjectum fore confirmat; ejusdem coenobii abbas in omni episcoporum ac principum consessu, superiorem caeteris abbatibus locum habere, prioremque omnibus sui ordinis sententiam dicere, sub anathemate statuit.   (Anno 1112, Febr. 4.) [MARGARINI,  Bullar. Casin.,  II, 129.]
Author: Paschalis II
Date:  [1112]

PASCHALIS episcopus, servus servorum Dei, reverentissimo et charissimo fratri GERARDO, nostris, per Dei gratiam, manibus in abbatem Casinensis monasterii consecrato, ejusque successoribus reguariter substituendis in perpetuum.

Scriptum est: « Sine poenitentia sunt dona et vocatio Dei. » Illud ergo donum, quod beatissimo Patri nostro, monasticae legis latori, Benedicto, gratia divina concessit, nulla potest poenitentia refragari, et ipse monachorum omnium Pater, et ejus Casinense monasterium in quo et vivit et obiit, omnium per Occidentem monasteriorum caput in perpetuum habeatur. Proinde nos divinae constitutionis propositum prosequentes, monasterium ipsum praecipua dilectione complectimur, et praedecessorum nostrorum vestigiis insistentes, caeteris per Occidentem coenobiis praeferendum, et sub solius sedis apostolicae jure ac defensione perpetua permanere. Ac tam te quam successores tuos in omni conventu episcoporum seu principum, superiorem omnibus abbatibus consedere, atque in judiciis priorem caeteris tui ordinis viris sententiam proferre decernimus. Si quis sane in crastinum archiepiscopus aut episcopus, imperator aut rex, princeps vel dux, cemes, vicecomes, judex, aut ecclesiastica saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ei Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem monasterio justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Scriptum per manum Rainerii scriniarii et notarii sacri palatii. Datum Laterani per manum Joannis, sanctae Romanae Ecclesiae diaconi cardinalis atque bibliothecarii, pridie Nonas Februarii, indictione VI, Incarnationis Dominicae anno 1113 , pontificatus autem D. Paschalis II papae anno XIII.
CCCXXXIX.  Privilegium pro parthenone Fontebraldensi.   (Anno 1112, April. 5.) [PAVILLON,  Vie du B. Robert d' Arbrissel,  Preuv., p. 607.]
Author: Paschalis II

PASCHALIS episcopus, servus servorum Dei, dilectis in Christo sororibus sanctimonialibus in monasterio Fontebraldensi omnipotenti Deo servientibus, tam praesentibus quam futuris in perpetuum.

Cum universis sanctae Ecclesiae filiis ex apostolicae sedis auctoritate ac benevolentia debitores existamus, illis tamen locis atque personis quae speciacialius ac familiarius Romanae adhaerent Ecclesiae, quaeque ampliori religionis gratia eminent, propensiori nos convenit charitatis studio imminere. Igitur de vestrae religionis studiis ardentioribus provocati, et viri venerabilis Roberti de Arbrissel precibus inclinati, coenobium vestrum a supradicto Roberto aedificatum, et largiente Domino in honorem B. Mariae semper virginis consecrandum sub apostolicae sedis protectione specialiter confovendum suscepimus. Praesentis igitur privilegii pagina, apostolica auctoritate statuimus, ut quaecunque praedia, quaecunque bona, vel jam monasterio vestro oblata sunt, vel aliis justis modis acquisita, vel in futurum, praestante Deo, dari offerrive contigerit, tam vobis quam his qui post vos in eodem loco et religione successerint firma semper et illibata permaneant. Decernimus ergo ut nulli omnino liceat hominum idem coenobium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Salva nimirum Pictaviensis episcopi canonica reverentia, cui tamen omnino non liceat eidem monasterio gravamen inferre aut exactiones imponere, aut consuetudines aliquas quae monasticae quieti noceant irrogare. Porro sepulturam ejusdem loci omnino liberam esse decernimus, ut eorum qui illic sepeliri deliberaverint devotioni ac extremae voluntati, nisi forte excommunicati sint, nullus obsistat. Ad indicium autem perceptae a Romana Ecclesia protectionis ac libertatis, duo Pictaviensis monetae solidos quotannis Lateranensi palatio persolvetis. Si qua igitur ecclesiastica saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat atque in extremo examine districtae ultioni subjaceat. Cunctis autem eidem coenobio justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Laterani per manum Joannis, sanctae Romanae Ecclesiae diaconi cardinalis ac bibliothecarii, Nonas April., ind. V, Incarnat. Dominicae anno 1113, pontificatus autem domni Paschalis II papae anno XIII.
CCCXL.  Ad Radulfum Remensem archiepiscopum.  --  Confirmat privilegia Atrebatensi episcopo concessa.   (Anno 1112, April. 6.) [MANSI,  Concil.,  XX, 1031.]
Author: Paschalis II

PASCHALIS episcopus, servus servorum Dei, venerabili RADULPHO Remensi archiepiscopo, salutem et apostolicam benedictionem.

Quod de Atrebatensis episcopatus restitutione a praedecessore nostro sanctae memoriae Urbano factum est, scitote apud nos firmum et inviolabile permanere, nec unquam passuros nos ut Cameracensi subjiciatur Ecclesiae. Porro tam vos quam successores vestros praesentium litterarum auctoritate compellimus, ut post mortem Atrebatensis episcopi ad faciendam illic episcopi electionem sollicite invigilare, et electum sine morae longioris obstaculo consecrare curetis. Si quis autem adversus haec agere tentaverit, excommunicationis vinculo innodetur. Data Laterani, octavo Idus Aprilis.
CCCXLI.  Ad clerum et populum Atrebatensem.  --  Prohibet Atrebatensem Ecclesiam Cameracensi subjici.   (Anno 1112, April. 6.) [MANSI,  Concil.,  XX, 1032.]
Author: Paschalis II

PASCHALIS episcopus, servus servorum Dei, clere et populo Atrebatensi, salutem et apostolicam benedictionem.

Audivimus quosdam perverse agentes, et apostolicae sedis auctoritatem annullare cupientes, ad hoc conatus sui molimen intendere, ut Atrebatensis Ecclesia episcopali cathedra praedita pessumdetur, et Cameracensi subjiciatur Ecclesiae. Unde nos universitati vestrae scripta praesentia dirigentes, omnipotentis Dei, Patris, et Filii, et Spiritus sancti auctoritate sancimus, restitutionem Atrebatensis episcopatus a praedecessore nostro Urbano factam, et a nobis per Dei gratiam confirmatam, firmam et inviolabilem permanere. Quascunque vero possessiones ab eadem restitutione episcopatus ipse possedit, quietas semper integrasque possideat. Sub anathematis etiam prohibitione interdicimus ne Atrebatensis Ecclesiae status Cameracensi unquam subdatur Ecclesiae. Qui vero temerario ausu adversus ista praesumpserint, eos Dathan et Abiron judicium subsequatur, qui Moysi et Aaron divinitus datam potestatem comprimere tentaverunt. Post excessum igitur venerabilis fratris nostri Lamberti, qui nunc Atrebatensi Ecclesiae praesidet, a vobis episcopum omnino praecipimus eligendum. Cui, si canonica cum statuta non respuunt, omnino non liceat electionem aut communi aut melioris partis consensu impositam subterfugere. Data Laterani, octavo Idus Aprilis, indict. V.
CCCXLII.  Balduinum Flandrensium comitem et Clementiam matrem ejus hortatur ut Ecclesiae Atrebatensis libertati faveant possessionesque tueantur.   (Anno 1112, April. 6.) [BALUZ.,  Miscel.,  ed. Luc., H, 136.]
Author: Paschalis II

PASCHALIS episcopus, servus servorum Dei, dilecto filio BALDUINO Flandrensium comiti et spectabili CLEMENTIAE matri ejus comitissae, salutem et apostolicam benedictionem.

Quod de Atrebatensis episcopatus restitutione a praedecessore nostro sanctae memoriae Urbano factum est, scitote apud nos firmum et inviolabile permanere, nec unquam passuros nos ut Cameracensi subjiciatur Ecclesiae. Si quis autem adversus haec agere tentaverit, excommunicationis vinculo innodetur. Vos igitur sicut Ecclesiae filios commonemus, rogamus, et praecipimus ne possessiones Atrebatensis episcopatus, quas a restitutione sua habuit, ab aliquo auferri vel minui patiamini. Si quis vero praesumpserit, vos defensionem pro peccatorum vestrorum remissione eidem Ecclesiae impendatis. Datum Laterani, VIII Idus Aprilis.